Proiect

**PARLAMENTUL REPUBLICII MOLDOVA**

**Lege**

**pentru modificarea unor acte normative**

Prezenta lege transpune: art. 3 – 22, art. 33 – 36, pct. (2) din Preambulul și Anexa din Directiva 2014/26/UE a Parlamentului European și a Consiliului din 26 februarie 2014 privind gestiunea colectivă a drepturilor de autor și a drepturilor conexe și acordarea de licențe multiteritoriale pentru drepturile asupra operelor muzicale pentru utilizare online pe piața internă, publicată în Jurnalul Oficial al Uniunii Europene L 84 din 20 martie 2014; art. 1 (3), art. 9 (1) și art. 10 din Directiva 93/83/CEE a Consiliului din 27 septembrie 1993 privind coordonarea anumitor norme referitoare la dreptul de autor și drepturile conexe aplicabile difuzării de programe prin satelit și retransmisiei prin cablu, publicată în Jurnalul Oficial al Uniunii Europene L 248 din 6 octombrie 1993; pct. (35), (37) și (38) din Preambulul și art. 5 (2) din Directiva 2001/29/CE a Parlamentului European și a Consiliului din 22 mai 2001 privind armonizarea anumitor aspecte ale dreptului de autor și drepturilor conexe în societatea informațională, publicată în Jurnalul Oficial al Uniunii Europene L 167 din 22 iunie 2001, astfel cum a fost modificată ultima oară prin Directiva (UE) 2017/1564 a Parlamentului European și a Consiliului din 22 mai 2001; art. 13 din Directiva 2004/48/CE a Parlamentului European și a Consiliului din 29 aprilie 2004 privind respectarea drepturilor de proprietate intelectuală, publicată în Jurnalul Oficial al Uniunii Europene L 157 din 30 aprilie 2004 și art. 2 (b), art. 5, art. 12, art. 14, art. 15 (1) din Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă (directiva privind comerțul electronic), publicată în Jurnalul Oficial al Uniunii Europene L 178 din 17 iulie 2000.

Parlamentul adoptă prezenta lege organică.

**Art. I.** – Legea nr. 139/2010 privind dreptul de autor şi drepturile conexe (Monitorul Oficial al Republicii Moldova, 2010, nr. 191–193, art. 630), se modifică după cum urmează:

1. Preambulul va avea următorul cuprins:

„Prezenta lege transpune: Directiva 93/83/CEE a Consiliului din 27 septembrie 1993 privind coordonarea anumitor norme referitoare la dreptul de autor și drepturile conexe aplicabile difuzării de programe prin satelit și retransmisiei prin cablu, publicată în Jurnalul Oficial al Uniunii Europene L 248 din 6 octombrie 1993; art. 2 (b), art. 5, art. 12, art. 14, art. 15 (1) din Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă (directiva privind comerțul electronic), publicată în Jurnalul Oficial al Uniunii Europene L 178 din 17 iulie 2000; Directiva 2004/48/CE a Parlamentului European şi a Consiliului din 29 aprilie 2004 privind respectarea drepturilor de proprietate intelectuală (text cu relevanţă pentru SEE), publicată în Jurnalul Oficial al Uniunii Europene L 157 din 30 aprilie 2004; Directiva 2006/115/CE a Parlamentului European şi a Consiliului din 12 decembrie 2006 privind dreptul de închiriere şi de împrumut şi anumite drepturi conexe dreptului de autor în domeniul proprietăţii intelectuale (versiune codificată), publicată în Jurnalul Oficial al Uniunii Europene L 376 din 27 decembrie 2006; Directiva 2001/84/CE a Parlamentului European şi a Consiliului din 27 septembrie 2001 privind dreptul de suită în beneficiul autorului unei opere de artă originale, publicată în Jurnalul Oficial al Comunităţilor Europene L 272 din 13 octombrie 2001; Directiva 2001/29/CE a Parlamentului European şi a Consiliului din 22 mai 2001 privind armonizarea anumitor aspecte ale dreptului de autor şi drepturilor conexe în societatea informaţională, publicată în Jurnalul Oficial al Comunităţilor Europene L 167 din 22 iunie 2001; Directiva 96/9/CE a Parlamentului European şi a Consiliului din 11 martie 1996 privind protecţia juridică a bazelor de date, publicată în Jurnalul Oficial al Comunităţilor Europene L 77 din 27 martie 1996; Directiva 2009/24/CE a Parlamentului European și a Consiliului din 23 aprilie 2009 privind protecția juridică a programelor pentru calculator (versiune codificată) (text cu relevanță pentru SEE), publicată în Jurnalul Oficial al Uniunii Europene L 111 din 5 mai 2009 și art. 1 alin. (7) și art. 3 alin. (1)–(2 a) din Directiva 2006/116/CE a Parlamentului European și a Consiliului din 12 decembrie 2006 privind durata de protecție a dreptului de autor și a anumitor drepturi conexe (versiune codificată), publicată în Jurnalul Oficial al Uniunii Europene L 372 din 27 decembrie 2006; art. 3 – 22, art. 33 – 36, pct. (2) din Preambulul și Anexa din Directiva 2014/26/UE a Parlamentului European și a Consiliului din 26 februarie 2014 privind gestiunea colectivă a drepturilor de autor și a drepturilor conexe și acordarea de licențe multiteritoriale pentru drepturile asupra operelor muzicale pentru utilizare online pe piața internă, publicată în Jurnalul Oficial al Uniunii Europene L 84 din 20 martie 2014”.

2. În cuprinsul Legii, cuvintele ”organizații de difuziune prin eter sau prin cablu” și cuvintele ”organizațiilor de difuziune” se substituie cu cuvintele ”organizații de radiodifuziune și televiziune”, cuvintele ”punere la dispoziție în regim interactiv” se substituie cu cuvintele ”punere la dispoziția publicului”, iar cuvîntul ”violatorul” se substituie cu cuvintele ”persoana care a încălcat drepturile”, la cazul gramatical corespunzător;

3. La articolul 3: noțiunea de ”comunicare publică” va avea următorul cuprins:

*„comunicare publică* – orice comunicare a unei opere, realizată direct sau prin orice mijloace tehnice, făcută într-un loc deschis publicului sau în orice loc în care se adună un număr de persoane care depășește cercul normal al membrilor unei familii și al cunoștințelor acesteia, inclusiv prezentarea într-un loc public, prin intermediul înregistrărilor sonore sau audiovizuale, precum și prezentarea într-un loc public, prin intermediul oricăror mijloace, a unei opere radiodifuzate”.

noțiunea de “retransmitere” se exclude;

se completează cu următoarele noțiuni cu următorul cuprins:

*“acord de reprezentare* – orice act încheiat între organizațiile de gestiune colectivă prin care o organizație de gestiune colectivă împuternicește o altă organizație de gestiune colectivă să gestioneze drepturile pe care le reprezintă;

*comision de gestiune* – cheltuielile aferente gestionării drepturilor titularilor de drepturi, reținute din veniturile provenite din drepturi, în scopul colectării, repartizării și achitării remunerației;

*radiodifuzare* – emiterea unei opere și/sau a unui obiect al drepturilor conexe de către o organizație de radiodifuziune ori de televiziune, prin orice mijloc ce servește la difuzarea fără fir a semnelor, sunetelor sau imaginilor, ori a reprezentării acestora, inclusiv comunicarea ei publică prin satelit, în scopul recepționării de către public sau transmiterea unei opere sau a reprezentării acesteia, prin fir, prin cablu, prin fibră optică sau prin orice alt procedeu similar, cu excepția rețelelor deschise, în scopul recepționării ei de către public;

*repertoriu* – totalitatea operelor și/sau a obiectelor drepturilor conexe transmise spre gestiune unei organizații de gestiune colectivă;

*retransmisie prin cablu* – retransmiterea simultană, nealterată și integrală de către operatorul rețelei prin cablu, inclusiv prin fir, prin fibră optică sau prin orice alt procedeu similar sau printr-un sistem de difuzare prin unde scurte, pentru recepționarea de către public a unei transmisii inițiale cu sau fără fir, inclusiv prin satelit, de servicii de programe, de radiodifuziune sau de televiziune, destinate recepționării de către public;

*titular de drepturi* – orice persoană fizică sau juridică, diferită de o organizație de gestiune colectivă, care a dobândit în temeiul legii sau prin cesiune, drepturi de autor sau/și drepturi conexe din a căror valorificare este îndreptățit să primească remunerații;

*statut* – normele sau actul de constituire al organizației de gestiune colectivă;

*utilizator* – orice persoană fizică sau juridică, care întreprinde acţiuni condiţionate de autorizarea de către titularii de drepturi, precum și de achitarea unei remunerații datorate sau a unei remunerații compensatorii în favoarea titularilor de drepturi;

*venituri provenite din drepturi*– venituri colectate de o organizație de gestiune colectivă în numele titularilor de drepturi, indiferent dacă acestea provin dintr-un drept exclusiv, dintr-un drept la remunerare sau dintr-un drept la compensații.”

4. La articolul 4 alineatul (1):

litera h) se modifică și va avea următorul cuprins:

”h) avizează și monitorizează activitatea organizațiilor de gestiune colectivă a dreptului de autor și/sau a drepturilor conexe;”;

se completează cu literele h1) și h2) cu următorul cuprins:

„h1) participă în calitate de observator în organele de conducere ale organizațiilor de gestiune colectivă;

h2) efectuează controlul funcționării asociațiilor obștești înscrise în Lista organizațiilor de gestiune colectivă din Republica Moldova și controlul funcționării organizațiilor de gestiune colectivă a dreptului de autor și/sau a drepturilor conexe.”.

5. Se completează cu articolul 41 cu următorul cuprins:

”**Articolul 41.** Comisia de avizare a organizațiilor de gestiune colectivă a drepturilor patrimoniale de autor și/sau conexe și competența acesteia

(1) În cadrul AGEPI este creată Comisia de avizare a organizațiilor de gestiune colectivă a drepturilor patrimoniale de autor și/sau conexe (în continuare – Comisia de avizare) responsabilă de avizarea organizațiilor de gestiune colectivă.

(2) Comisia de avizare are următoarele atribuţii de bază:

a) înscrie în Lista organizațiilor de gestiune colectivă din Republica Moldova asociațiile obștești fără scop lucrativ care intenționează să îndeplinească funcțiile unei organizații de gestiune colectivă;

b) avizează organizațiile de gestiune colectivă;

c) avizează propunerile de modificare sau completare a statutului organizației de gestiune colectivă;

d) acordă, prin decizie, termen organizațiilor de gestiune colectivă, pentru înlăturarea neconformităților identificate în activitatea acestora;

e) revocă, anulează, retrage sau modifică decizia de avizare a organizației de gestiune colectivă;

f) publică pe pagina oficială a AGEPI lista organizaţiilor de gestiune colectivă avizate;

g) generalizează informația privind sistemul de gestiune colectivă și prezintă propuneri privind perfecţionarea acestuia;

h) examinează cereri prealabile înaintate împotriva actelor sale administrative individuale emise.

(3) Regulamentul privind organizarea şi funcţionarea Comisiei de avizare şi modul de avizare a organizaţiilor de gestiune colectivă se aprobă de Guvern.”

6. La articolul 5:

la alineatul (2) sintagma ”apariția și exercitarea” se substituie cu sintagma” recunoașterea și protejarea”;

alineatul (5) se modifică și va avea următorul cuprins:

”(5) Drepturile patrimoniale aparțin autorului sau altui titular de drepturi.”

7. La articolul 11 alineatul (1):

literele g) și h) se modifică și vor avea următorul cuprins:

”g) comunicarea publică a operei;

h) retransmisia prin cablu a operei”

se completează cu litera h1) cu următorul cuprins:

“h1) radiodifuzarea operei”;

alineatul (3) se completează cu cuvintele ”cu autorizarea autorului”;

alineatul (5) se modifică și va avea următorul cuprins:

”(5) Dreptul de retransmisie prin cablu prevăzut la alin. (1) lit. h) se exercită exclusiv prin intermediul unei organizaţii de gestiune colectivă a drepturilor patrimoniale.”.

se completează cu alineatul (51) cu următorul cuprins:

”(51) Remunerația pentru dreptul de retransmisie constituie 2,8% din suma încasată de la abonați, fără taxa pe valoarea adăugată, dar nu mai puțin de 1 leu per abonat pe lună. Suma se stabileşte pentru achitarea atît a remuneraţiei cuvenite autorilor sau altor titulari ai dreptului de autor pentru drepturile lor exclusive prevăzute la alin. (1) lit. h) din prezentul articol, cît şi a remuneraţiei echitabile cuvenite interpreţilor şi producătorilor de fonograme, prevăzută la art. 37 alin. (1) lit. c).;

la alineatul (6) cuvintele „alin. (5)” se substituie cu cuvintele „alin. (51)”, iar cuvintele “art. 50” se substituie cu cuvintele “art. 48 alin. (14) - (16)”;

la litera a) cuvintele ”menţionată la alin. (7) lit. a) din prezentul articol,” se exclud;

la litera b) cuvintele „fi mai mic decît tarifele minime aprobate de Guvern” se substituite cu cuvintele “depăși limitele stabilite la alin. (51) din prezentul articol”

alineatul (8) se modifică și va avea următorul cuprins:

„(8) Prevederile alin. (5), (51) și (7) din prezentul articol nu se aplică drepturilor exercitate de instituțiile publice de radiodifuziune sau de televiziune cu privire la propriile emisiuni şi servicii de programe, indiferent dacă drepturile în cauză le aparţin ori le-au fost cesionate de alţi titulari de drepturi de autor sau de drepturi conexe. În acest caz, exercitarea dreptului de retransmisie prin cablu de către o instituție publică de radiodifuziune sau de televiziune se face prin contracte încheiate cu operatorii rețelei prin cablu.”;

8. La articolul 12:

la alineatul (4) cuvintele “se va aplica art. 50” se substituie cu cuvintele “se vor aplica prevederile art. 48 alin. (14) – (16) din prezenta lege”;

alineatul (5) se exclude.

9. La articolul 18:

alineatul (1):

a) la litera a) cuvîntul ”- scenograf” se exclude;

b) litera e) se completează cu cuvintele ”(director de imagine)”.

10. La articolele 21 alineatul (2), 28 literele c) și p), 34 alineatul (1) litera e), 35 alineatul (1) litera e) și 36 alineatul (1) litera g), cuvintele ”în regim interactiv” se exclud.

11. La articolul 23:

la alineatul (2) litera a) cuvîntul ”- scenograf” se exclude.

alineatul (9) se modifică și va avea următorul cuprins:

”(9) La expirarea termenului de protecţie a drepturilor patrimoniale, opera intră în domeniul public. Operele intrate în domeniul public pot fi valorificate liber, cu condiţia de respectare a drepturilor morale ale titularilor de drepturi.”

12. Articolele 26 și 27 se modifică și vor avea următorul cuprins:

”**Articolul 26.** Reproducerea operelor în scopuri personale. Copia privată

(1) Se consideră copie privată reproducerea unei opere publicată legal pe orice echipament şi suport material care pot fi utilizate pentru efectuarea unor atare reproduceri, atunci cînd reproducerea este făcută de o persoană fizică exclusiv pentru uz personal şi dacă nu urmăreşte obţinerea vreunui avantaj comercial direct sau indirect. Dreptul la remuneraţie compensatorie poate fi exercitat exclusiv prin intermediul unei organizaţii de gestiune colectivă a drepturilor patrimoniale.

(2) Copia privată se permite fără consimţămîntul autorului sau al altui titular al dreptului de autor, dar cu plata unei remuneraţii compensatorii în condiţiile prezentului articol.

(3) Remuneraţia compensatorie specificată la alin. (2):

a) se stabileşte atît pentru compensarea autorilor şi a altor titulari ai dreptului de autor ale căror opere pot fi reproduse în modul menţionat la alin. (1), cît şi pentru compensarea interpreţilor şi producătorilor de opere audiovizuale, videograme şi fonograme, ale căror interpretări, opere audiovizuale, videograme şi fonograme, la rîndul lor, pot fi reproduse în mod similar;

b) se determină ţinîndu-se cont de faptul dacă titularii de drepturi au aplicat sau nu mijloace tehnologice asupra operelor și obiectelor drepturilor conexe.

(4) Remuneraţia compensatorie menţionată la alin. (2) se achită de către persoanele fizice şi juridice care importă sau produc echipamente şi suporturi materiale care pot fi utilizate pentru efectuarea unor atare reproduceri.

(5) Lista echipamentelor și suporturilor materiale pentru care se achită remunerație compensatorie, identificată conform Nomenclaturii combinate a mărfurilor, se aprobă de Guvern în rezultatul consultărilor cu reprezentanții importatorilor, producătorilor și organizațiile de gestiune colectivă.

(6) Remuneraţia compensatorie este egală cu 1,3% calculată din:

a) valoarea declarată în vamă a echipamentelor și suporturilor materiale indicate la alin. (5), fără TVA în cazul importatorilor;

b) sinecostul echipamentelor și suporturilor materiale indicate la alin. (5) și puse în vînzare în cazul producătorilor.

(7) Prevederile alin. (1) și alin. (2) din prezentul articol nu se aplică în caz de:

a) reproducere a unei opere de arhitectură în formă de clădire sau de construcţie similară;

b) reproducere a unei baze de date electronice;

c) reproducere a unui program pentru calculator, cu excepţia cazurilor prevăzute la art. 29 din prezenta lege;

d) reproducere integrală a unei cărţi, partituri sau a originalului unei opere de artă plastică;

e) reproducere a unei opere audiovizuale în timpul interpretării ei publice;

f) reproducere a oricărei opere în baza unui exemplar sau dintr-o sursă despre care persoana care reproduce opera cunoaşte sau, în virtutea unor circumstanţe concrete, are motive rezonabile să cunoască că sînt ilicite.

(8) Nu se achită remunerație compensatorie în privința echipamentelor și suporturilor materiale specificate la alin. (5), dacă acestea:

a) sunt importate de o persoană fizică exclusiv pentru uz personal în limitele prevăzute de legislația vamală sau

b) sunt plasate sub regim vamal suspensiv

c) au menire profesională şi nu pot fi folosite în condiţii casnice.

(9) Subiecții indicați la alin. (4) achită remunerația compensatorie organizației de gestiune colectivă desemnată cu dreptul de colectare a remunerației compensatorii, în termen de 90 de zile de la încheierea trimestrului în care a fost efectuată operațiunea de import sau punerea în vînzare a echipamentelor şi suporturilor materiale.

(10) În termen de 15 zile de la încheierea fiecărui trimestru:

a) Serviciul Vamal comunică AGEPI lista importatorilor echipamentelor și suporturilor materiale relevante importate în trimestrul precedent, cu indicarea pentru fiecare importator în parte a datelor de identificare (IDNO) și a valorii totale în vamă fără TVA.

b) producătorii comunică AGEPI în baza unei declarații pe propria răspundere datele privind valoarea echipamentelor și suporturilor materiale puse în vînzare în trimestrul precedent.

(11) Organizația de gestiune colectivă desemnată cu dreptul de colectare a remunerației compensatorii:

a) acumulează remunerația compensatorie pentru toate categoriile de titulari de drepturi de autor și de drepturi conexe:

b) repartizează, după deducerea cheltuielilor efective aferente gestionării drepturilor, în modul următor:

- referitor la reproducerea operelor audiovizuale sau a videogramelor: autorilor – 40%, interpreţilor – 30%, producătorilor acestora – 30%;

- referitor la reproducerea fonogramelor: autorilor – 50%, interpreţilor – 25%, producătorilor de fonograme – 25%;

c) după deducerea cheltuielilor efective aferente gestionării drepturilor, transmite cotele corespunzătoare de remuneraţie, prevăzute la lit. b), datorate titularilor categoriilor de drepturi pe care nu îi reprezintă, către organizaţiile de gestiune colectivă a drepturilor patrimoniale sau către alte organizaţii care îi reprezintă pe titularii de drepturi în cauză.

(12) Importatorii și producătorii de echipamente și suporturi materiale care pot fi utilizate pentru copii private și organizația de gestiune colectivă desemnată cu dreptul de colectare a remunerației compensatorii poartă răspundere contravențională pentru neexecutarea sau executarea necorespunzătoare a obligațiilor sale ce țin de achitarea și repartizarea remunerației compensatorii.

[**Articolul 27.**](file:///\\FILESERVER\Legi_RM\Datajur\Legi_Rom\LP\A10\1139.188#Articolul 27.) Reproducerea reprografică de către biblioteci, arhive şi de alte instituţii

(1) Se permite fără consimţămîntul autorului sau al altui titular al dreptului de autor şi fără plata remuneraţiei de autor, însă cu indicarea obligatorie a numelui autorului a cărui operă este valorificată şi a sursei de împrumut, reproducerea, în măsură justificată de scopul urmărit:

a) a unei opere publicate legal atunci cînd reproducerea se face de către biblioteci şi arhive şi nu urmăreşte obţinerea unui avantaj economic sau comercial, direct sau indirect, ci pentru a înlocui exemplarele pierdute, distruse sau devenite inutilizabile ori pentru a pune exemplare la dispoziţia altor biblioteci sau arhive similare în vederea înlocuirii, în colecţiile lor proprii, a operelor pierdute, distruse sau devenite inutilizabile, dacă obţinerea pe cale obişnuită a unor asemenea exemplare ale operei nu este posibilă;

b) a unor articole aparte şi a altor opere cu volum mic sau a unor extrase de proporţii reduse din opere literare publicate legal (cu excepţia programelor de calculator) atunci cînd reproducerea se face de către biblioteci sau arhive pentru necesităţile persoanelor fizice, care utilizează exemplarele astfel reproduse în scopuri private de studiu sau cercetare, şi nu urmăreşte obţinerea unui avantaj economic sau comercial, direct sau indirect;

c) a unor articole aparte şi a altor opere cu volum mic sau a unor extrase de proporţii reduse din opere literare publicate legal (cu excepţia programelor de calculator) atunci cînd reproducerea se face de către instituţiile de învăţămînt în scopuri de studiu sau de cercetare şi nu urmăreşte obţinerea unui avantaj economic sau comercial, direct sau indirect.

(2) În alte cazuri decît cele menţionate la alin. (1) se permite, fără consimţămîntul autorului sau al altui titular al dreptului de autor, dar cu plata unei remuneraţii compensatorii, reproducerea reprografică a unei opere, exceptînd cărţile în întregime şi partiturile. Dreptul la remuneraţie compensatorie poate fi exercitat doar prin intermediul unei organizaţii de gestiune colectivă a drepturilor patrimoniale.

(3) Remuneraţia compensatorie menţionată la alin. (2) se stabileşte atît pentru remuneraţia compensatorie a autorilor, cît şi a editurilor, despre ale căror opere şi, respectiv, publicaţii se poate presupune că au fost reproduse în modul prevăzut la alin. (2).

(4) Remuneraţia compensatorie menţionată la alin. (2) se achită de către:

a) persoanele fizice şi juridice care importă sau produc echipamentul utilizat pentru reproducerea reprografică;

b) persoanele fizice sau juridice care utilizează echipamentul de reproducere reprografică în locuri publice (redevențele aferente utilizării echipamentului).

(5) Lista echipamentelor pentru care se achită remunerație compensatorie, identificată conform Nomenclaturii combinate a mărfurilor, se aprobă de Guvern în rezultatul consultărilor cu reprezentanții importatorilor, producătorilor și organizațiile de gestiune colectivă.

(6) Remuneraţia compensatorie este egală cu 1,7% calculată din:

a) valoarea declarată în vamă a echipamentului indicat la alin. (5), fără TVA în cazul importatorilor;

b) sinecostul echipamentului indicat la alin. (5) și pus în vînzare în cazul producătorilor.

(7) Prevederile art. 26 alin. (8)-(10) și alin. (12) se vor aplica *mutatis mutandis,* inclusiv și pentruutilizatorii de echipament reprografic specificați la art. 4 lit. b) din prezentul articol.

(8) În cazul în care acordul dintre reprezentanţii autorilor şi editurilor nu prevede altfel, remuneraţia compensatorie acumulată de organizaţia de gestiune colectivă, după deducerea cheltuielilor efective aferente gestionării drepturilor, se repartizează în cote egale autorilor despre ale căror opere şi editurilor despre ale căror publicaţii se poate presupune că au fost reproduse în modul prevăzut la alin. (2).”

13. La articolul 28, litera h) se modifică și va avea următorul cuprins:

„h) utilizarea operelor, inclusiv prin reproducere, distribuire și punere la dispoziție, în folosul persoanelor cu deficienţe vizuale sau cu o dizabilitate de percepţie sau de citire ori care nu sunt în măsură, din cauza unei dizabilități fizice, să ţină în mână sau să manipuleze o carte sau să îşi concentreze privirea, având legătură directă cu deficienţa respectivă şi fiind de natură necomercială, în măsura justificată de o astfel de utilizare, pentru a facilita disponibilitatea operelor sub formă de exemplare în format accesibil pentru aceste persoane;”

14. La articolul 31, alineatul (7) se exclude;

15. La articolul 32, alineatul (2) sintagma ”apariția și exercitarea” se substituie cu sintagma ”recunoașterea și protejarea”;

16. La articolul 33 alineatul (2):

la litera e) cuvintele ”prin eter sau prin cablu” se exclud;

se completează cu literele g) și h) cu următorul cuprins:

”g) retransmisia prin cablu;

h) radiodifuzare.”.

17. La articolul 34 alineatul (1) se completează cu literele g), h) și i) cu următorul cuprins:

”g) retransmisia prin cablu;

h) radiodifuzarea;

i) comunicarea publică.”

18. La articolul 35 alineatul (1) se completează cu literele f), g) și h):

”f) retransmisia prin cablu;

g) radiodifuzarea;

h) comunicarea publică.”

19. La articolul 36 alineatul (1):

la litera d) cuvintele ”prin eter sau prin cablu” se exclud;

se completează cu literele h) și i) cu următorul cuprins:

”h) retransmisia prin cablu;

1. radiodifuzarea.”.

20. La articolul 37:

la alineatul (1):

literele b) și c) se modifică și vor avea următorul cuprins:

”b) comunicarea publică a fonogramei;

c) retransmisia prin cablu a fonogramei”

se completează cu litera d) cu următorul cuprins:

”d) radiodifuzarea fonogramei.”

alineatul (3) se modifică și va avea următorul cuprins:

”(3) Pentru determinarea cuantumului remuneraţiei şi pentru stabilirea altor condiţii de plată a remuneraţiei echitabile pentru acţiunile specificate la alin. (1) din prezentul articol, precum şi pentru soluţionarea unor eventuale litigii între părţi, se vor aplica prevederile art. 48 alin. (14) - (16).”

la alineatul (4), cuvintele ”lit. a) sau b)” se exclud.

21. Articolul 47 se abrogă.

22. Capitolul VII se modifică și va avea următorul cuprins:

„**Capitolul VII**

**GESTIUNEA COLECTIVĂ A DREPTURILOR PATRIMONIALE DE AUTOR ȘI A DREPTURILOR CONEXE**

**Articolul 48. Gestiunea colectivă a drepturilor patrimoniale**

(1) Gestiunea dreptului de autor și a drepturilor conexe presupune acordarea de licențe utilizatorilor, monitorizarea utilizării drepturilor, asigurarea respectării dreptului de autor și a drepturilor conexe, colectarea remunerațiilor provenite din valorificarea drepturilor, repartizarea și achitarea sumelor cuvenite titularilor de drepturi.

(2) Titularii dreptului de autor și ai drepturilor conexe își pot exercita drepturile patrimoniale în mod individual sau prin intermediul organizațiilor de gestiune colectivă, în condițiile prezentei legi.

(3) Titularii dreptului de autor și ai drepturilor conexe au următoarele drepturi:

a) să autorizeze în baza contractului de gestiune o organizație de gestiune colectivă pentru a le gestiona drepturile, categoriile de drepturi sau tipurile de opere și alte obiecte protejate, indiferent de naționalitatea, reședința sau domiciliul titularilor de drepturi;

b) să acorde licențe pentru utilizările necomerciale ale oricăror drepturi, categorii de drepturi sau tipuri de opere și alte obiecte protejate;

c) să rezilieze contractul de gestiune sau să retragă organizației de gestiune colectivă orice drepturi, categorii de drepturi sau tipuri de opere și alte obiecte protejate, cu un preaviz care nu trebuie să depășească 6 luni. Titularii de drepturi îşi păstrează drepturile asupra sumelor provenite din valorificarea obiectelor dreptului de autor și/sau a drepturilor conexe care s-au produs înainte de intrarea în vigoare a rezilierii contractului de gestiune sau a retragerii drepturilor sau în temeiul unei licenţe acordate înainte de intrarea în vigoare a rezilierii contractului de gestiune sau a retragerii în cauză. Organizația de gestiune colectivă poate decide ca rezilierea contractului de gestiune sau retragerea drepturilor să intre în vigoare numai la sfîrşitul anului calendaristic.

(4) Organizațiile de gestiune colectivă nu restrîng exercitarea drepturilor prevăzute la alin. (3) din prezentul articol prin impunerea condiției ca gestiunea drepturilor care fac obiectul rezilierii contractului de gestiune sau retragerii să fie încredințate unei alte organizații de gestiune colectivă.

(5) După ce rezilierea contractului de gestiune sau retragerea drepturilor au intrat în vigoare, titularul de drepturi este în drept să îşi gestioneze drepturile în mod individual, precum şi să le încredinţeze, în vederea gestionării integrale sau parţiale, unei alte organizații de gestiune colectivă, indiferent de reşedinţă, naţionalitate, domiciliu sau sediu. În cazul în care drepturile ce fac obiectul retragerii sau revocării sunt supuse gestiunii colective obligatorii se aplică normele alin. (10) din prezentul articol.

(6) Titularii de drepturi care autorizează o organizație de gestiune colectivă să le gestioneze drepturile, își dau acordul pentru fiecare drept, categorie de drepturi sau tip de opere, prin încheierea în formă scrisă a contractului de gestiune.

(7) Titularii de drepturi, inclusiv cei care nu sunt membri ai unei organizații de gestiune colectivă, dar au o legătură juridică directă cu aceasta, prin lege sau prin alt tip de contract decît cel de gestiune, au următoarele drepturi:

a) să comunice cu organizația de gestiune colectivă prin orice mijloace, inclusiv electronice, în scopul exercitării drepturilor din a căror valorificare sunt îndreptățiți să primească remunerații;

b) să fie informați, la cerere, referitor la operele, tipurile de opere sau alte obiecte protejate, drepturile pe care le gestionează în mod direct sau prin acorduri de reprezentare și teritoriile acoperite;

c) să fie informați referitor la principalele condiții ale acordurilor de reprezentare dintre organizații de gestiune colectivă, inclusiv în privința duratei acestora și a costului serviciilor prestate;

d) să primească, în scris și motivat, răspuns la plîngerile formulate, în special în ceea ce privește gestionarea drepturilor și revocarea sau retragerea acestora, condițiile de aderare, colectarea sumelor datorate, repartizarea și achitarea remunerațiilor, reținerile aplicate, conform procedurilor instituite de către organizația de gestiune colectivă.

(8) Organizația de gestiune colectivă informează titularii de drepturi în privința drepturilor acestora prevăzute la alineatele (3) - (7) din prezentul articol, precum și în privința comisioanelor de gestiune reținute din drepturi și din oricare venituri derivate din investirea veniturilor provenite din drepturi înainte de a obține acordul acestora pentru gestionarea drepturilor sale.

(9) Gestiunea colectivă obligatorie presupune gestionarea dreptului de autor și a drepturilor conexe doar prin intermediul unei organizații de gestiune colectivă. Sunt gestionate colectiv obligatoriu următoarele drepturi:

a) dreptul la remuneraţie compensatorie pentru copia privată, conform prevederilor art. 26;

b) dreptul la remuneraţie compensatorie pentru reproducerea reprografică, conform prevederilor art. 27;

c) dreptul la remuneraţie echitabilă, rezervat autorilor şi interpreţilor după cesionarea dreptului lor exclusiv de închiriere producătorilor de fonograme, videograme sau de opere audiovizuale, conform prevederilor art. 11 alin. (4) şi art. 33 alin. (8);

d) dreptul interpreţilor şi al producătorilor de fonograme la remuneraţie echitabilă, pentru fiecare caz de interpretare, radiodifuzare şi comunicare publică a fonogramelor publicate în scopuri comerciale, conform prevederilor art. 37;

e) dreptul la retransmisie prin cablu, conform prevederilor art. 11 alin. (1) lit. h) și alin. (5) – (8) şi art. 37 alin. (1) lit. c);

f) dreptul de suită, conform prevederilor art. 20;

g) dreptul la remuneraţie echitabilă pentru împrumut, conform prevederilor art. 12;

(10) Gestiunea colectivă extinsă presupune extinderea efectelor unei licenţe eliberate utilizatorilor de către organizaţia de gestiune colectivă în numele titularilor de drepturi, membri ai acesteia sau care, în alt mod, i-au încredinţat în gestiune drepturile și asupra titularilor de drepturi care nu au calitatea de membru al acestei organizaţii şi nici nu i-au încredinţat, în vreun alt mod, drepturile în gestiune, cu mențiunea că aceştia își pot retrage operele sau alte obiecte ale drepturilor conexe din gestiunea colectivă exercitată de organizația de gestiune colectivă în conformitate cu prezentul alineat. Sunt supuse gestiunii colective extinse următoarele drepturi:

a) dreptul de reproducere a operelor muzicale sub formă de fonograme și/sau videograme;

b) dreptul interpreţilor și/sau a producătorilor de fonograme de a pune la dispoziţia publicului interpretările lor imprimate pe fonograme;

c) dreptul de interpretare publică și dreptul de comunicare publică a operelor muzicale;

d) radiodifuzarea operelor muzicale.

(11) Gestiunea colectivă facultativă poate fi exercitată în orice domenii ale gestionării drepturilor, cu excepția celor în care este exercitată o gestiune colectivă extinsă și obligatorie. Pot fi gestionate colectiv facultativ și alte drepturi decît cele menționate anterior doar cu acordul expres al titularului de drepturi.

(12) Colectarea sumelor datorate de utilizatori se face de organizația de gestiune colectivă pentru propriul repertoriu utilizat.

(13) Colectarea remunerațiilor datorate titularilor de drepturi pentru drepturile specificate la alin. (9) - (11) poate fi efectuată de organizațiile de gestiune colectivă avizate de sine stătător sau în comun, în bază de contract de societate civilă.

(14) Organizaţia de gestiune colectivă stabileşte cuantumul remuneraţiei, precum şi alte condiţii de licenţiere aplicabile modurilor de valorificare a obiectelor ale căror drepturi i-au fost delegate în gestiune, în baza negocierilor cu persoanele care au obligaţia să plătească remuneraţia sau cu asociaţiile care le reprezintă.

(15) În cazul în care părţile interesate nu pot conveni în privinţa cuantumului remuneraţiei şi a altor condiţii de licenţiere, oricare dintre părţi poate apela la Comisia de mediere sau la Arbitrajul specializat în domeniul proprietăţii intelectuale, instituite de AGEPI.

(16) Cuantumul remuneraţiei care se stabileşte prin negocieri sau prin mediere nu poate fi mai mic decît tarifele minime ale remuneraţiei de autor, aprobate de Guvern sau prevăzute de prezenta lege.

(17) Cuantumurile remuneraţiei aplicabile (tarifele remuneraţiei de autor) şi condiţiile de licenţiere convenite de părţi sau stabilite conform alin. (15) din prezentul articol se publică în Monitorul Oficial al Republicii Moldova. Această prevedere se referă şi la tarifele stabilite conform art. 11 alin. (8), art. 12 alin. (4), art. 20 alin. (1), art. 26 alin. (6), art. 27 alin. (6) și art. 37 alin. (3).

(18) Tarifele pentru drepturile exclusive şi drepturile la remuneraţie trebuie să fie rezonabile în raport cu valoarea economică a utilizării drepturilor în cauză, ţinînd cont de caracteristicile şi de sfera de utilizare a operelor şi a altor obiecte protejate, precum și de valoarea economică a gestiunii pe principii colective a drepturilor.

(19) Pretenţiile patrimoniale ale titularilor de drepturi, înaintate utilizatorilor, care se referă la modul de valorificare a operelor sau a obiectelor drepturilor conexe prevăzute de licenţă, se examinează şi se soluţionează de către organizaţia de gestiune colectivă care a eliberat licenţa respectivă.

**Articolul 49. Organizațiile de gestiune colectivă**

(1) Organizațiile de gestiune colectivă au statut de asociație obștească și se înființează prin libera asociere a titularilor de drepturi, avînd scopul principal gestiunea dreptului de autor sau drepturilor conexe în numele titularilor de drepturi și în beneficiul colectiv al acestora, fiind deținute sau controlate de membrii săi.

(2) Organizațiile de gestiune colectivă sunt create în mod separat pentru gestionarea drepturilor, categoriilor de drepturi sau tipurilor de opere și de alte obiecte protejate ale unor categorii distincte de titulari.

(3) Organizaţiile de gestiune colectivă îşi desfăşoară activitatea în conformitate cu prezenta lege, alte acte normative relevante ale Republicii Moldova, în baza propriului statut şi în limitele împuternicirilor care i-au fost delegate de titularii dreptului de autor sau ai drepturilor conexe, cu excepţia cazurilor prevăzute la art. 48 alin. (9) din prezenta lege.

(4) Membru al organizației de gestiune colectivă poate fi orice titular de drepturi care îndeplinește condițiile de aderare prevăzute în statut ce se bazează pe criterii obiective, transparente și nediscriminatorii și care este admis de aceasta, ca rezultat al încheierii contractului de gestiune. În cazul respingerii cererii de aderare, organizația de gestiune colectivă expediază titularului de drepturi, în termen de 30 de zile calendaristice de la data depunerii cererii, un răspuns motivat.

(5) Calitatea de membru al organizației de gestiune colectivă nu se moștenește.

**Articolul 50. Regulile gestiunii colective**

(1) Gestiunea colectivă se exercită potrivit următoarelor reguli:

a) deciziile privind metodele şi regulile de colectare a remuneraţiilor de la utilizatori, cele de repartizare a acestora între titularii de drepturi, precum şi cele privind alte aspecte mai importante ale gestiunii colective trebuie să fie luate de membri, în cadrul Adunării Generale, potrivit statutului;

b) remuneraţiile colectate de organizațiile de gestiune colectivă nu sunt şi nu pot fi asimilate veniturilor acestora, cu excepția comisionului de gestiune stabilit conform regulilor adoptate în condițiile art. 51 din prezenta lege;

c) sumele rezultate din plasamentele remuneraţiilor nerevendicate şi nerepartizate, aflate în depozite bancare sau obţinute din alte operaţiuni efectuate în limita obiectului de activitate, precum şi cele obţinute cu titlu de prejudicii sau despăgubiri ca urmare a încălcării dreptului de autor ori a drepturilor conexe se cuvin şi se repartizează titularilor de drepturi și nu pot constitui venituri ale organizațiilor de gestiune colectivă;

d) sumele colectate de o organizație de gestiune colectivă se repartizează individual titularilor de drepturi, proporţional cu utilizarea repertoriului fiecăruia, în termen de maxim 9 luni de la sfîrșitul anului calendaristic în care au fost colectate remunerațiile şi se achită în maxim 30 de zile de la data repartiţiei, cu excepția cazului în care aceste termene nu pot fi respectate, din motive obiective cum ar fi: documentarea specială în vederea identificării titularilor de drepturi, raportările din partea utilizatorilor, identificarea drepturilor, stabilirea corespondențelor dintre informațiile privitoare la opere și alte obiecte protejate, pe de o parte, și titularii de drepturi, pe de altă parte, precum şi situaţia în care sumele repartizate individual sunt mai mici decît costurile gestiunii;

(2) În cazul în care organizația de gestiune colectivă investește veniturile provenite din drepturi sau orice venituri derivate din investirea veniturilor provenite din drepturi, acest aspect trebuie să se realizeze în interesul suprem al titularilor de drepturi ale căror drepturi le reprezintă, în conformitate cu politica privind utilizarea veniturilor provenite din drepturi și a veniturilor obținute în rezultatul investirii veniturilor provenite din drepturi, cu politica de gestiune a riscurilor și cu respectarea următoarelor reguli:

a) dacă există un potențial conflict de interese, organizația de gestiune colectivă se asigură că investiția se realizează exclusiv în interesul membrilor săi;

b) activele se investesc într-un mod care să asigure siguranța, calitatea, lichiditatea și profitabilitatea portofoliului în întregul său;

c) activele sunt diversificate în mod corespunzător, pentru a se evita dependența excesivă de un anumit activ și acumulările de riscuri la nivelul întregului portofoliu.

(3) În cazul în care, prin statut se prevede posibilitatea ca o organizație de gestiune colectivă să poată presta servicii sociale, culturale sau educaționale finanțate prin intermediul reținerilor din veniturile provenite din drepturi, aceste servicii se prestează pe baza unor criterii echitabile, în special în ceea ce privește accesul la aceste servicii și amploarea lor.

(4) O organizație de gestiune colectivă păstrează separat în conturile sale:

a) sumele colectate pentru fiecare sursă de colectare;

b) orice venituri prevăzute în statut, inclusiv comisionul de gestiune, activele proprii, taxele de aderare, cotizaţiile, donaţiile, sponsorizările, dobînzile şi dividendele rezultate din plasarea veniturilor;

c) sumele nerevendicate, evidenţiate şi păstrate, de către organizație, în conturi analitice distincte timp de 3 ani de la data notificării.

(5) Organizaţiile de gestiune colectivă nu au dreptul să desfăşoare activitate comercială sau să valorifice operele şi obiectele drepturilor conexe care i-au fost încredinţate în gestiune şi nu li se transferă sau nu li se transmit drepturi de autor şi conexe ori utilizarea acestora.

(6) Revendicarea de către titularii de drepturi a sumelor cuvenite se poate face în termen de 3 ani de la data notificării. Sumele rămase nerepartizate după expirarea termenului de 3 ani de la data notificării sunt repartizate membrilor, proporţional cu sumele repartizate în perioada din care provin, potrivit hotărîrii Adunării Generale.

(7) Notificarea sumelor nerepartizate sau nerevendicate se face în scris şi electronic, inclusiv pe pagina proprie de internet a organizaţiei de gestiune colectivă, în termen de 6 luni de la sfîrșitul anului calendaristic şi va conţine cel puţin următoarele informaţii:

a) titlul operei sau al altui obiect protejat;

b) numele titularului de drepturi;

c) denumirea utilizatorului şi data utilizării;

d) orice alte informaţii care ar putea facilita identificarea titularului de drepturi.

(8) Pentru identificarea și localizarea titularilor de drepturi, organizaţia de gestiune colectivă, în termen de 3 luni de la expirarea termenului stabilit la alin. (7) din prezentul articol, pune informațiile privind operele și alte obiecte protejate în cazul cărora unul sau mai mulți titulari de drepturi nu au fost identificați sau localizați la dispoziţia:

a) titularilor de drepturi pe care îi reprezintă;

b) organizațiilor de gestiune colectivă similare din străinătate cu care a încheiat acorduri de reprezentare;

c) publicului larg.

(9) Organizațiile de gestiune colectivă trebuie să acționeze cu bună credință și să ia toate măsurile necesare în scopul identificării și localizării titularilor de drepturi, pentru achitarea sumelor ce li se cuvin. În acest sens, organizațiile de gestiune colectivă vor verifica bazele de date cu privire la lista de membri și repertoriu, inclusiv ale altor organizații similare autohtone și străine, precum și orice alte informații relevante la care au acces.

**Articolul 51. Comisionul de gestiune**

(1) Comisionul de gestiune reținut de organizațiile de gestiune colectivă avizate va fi stabilit prin Decizia Adunării Generale a membrilor organizaţiei de gestiune colectivă, cu votul a minim 2/3 din membri, pentru perioada avizării organizației, fără posibilitatea de modificare a acestuia.

(2) Comisionul de gestiune se reține din remunerația colectată de organizația de gestiune colectivă și nu poate depăși cuantumul aprobat conform alin. (1) din prezentul articol.

(3) Asociația obștească înscrisă în Lista organizațiilor de gestiune colectivă, conform prevederilor art. 511 din prezenta lege, reține un comision de gestiune în cuantum ce nu va depăși 10% din remunerația achitată efectiv titularilor pe care îi reprezintă.

(4) Comisionul de gestiune se aplică pentru fiecare drept gestionat.

(5) Comisionul de gestiune este stabilit pe bază contractuală în cazul drepturilor gestionate pe bază de împuternicire, precum şi în cazul contractelor de reprezentare.

**Articolul 511.** Lista organizațiilor de gestiune colectivă din Republica Moldova

(1) Asociaţia obștească fără scop lucrativ care intenționează să îndeplinească funcțiile unei organizații de gestiune colectivă, după înregistrarea de stat efectuată de organul de resort, se înscrie de către AGEPI în Lista organizațiilor de gestiune colectivă din Republica Moldova.

(2) Lista organizațiilor de gestiune colectivă din Republica Moldova se publică pe pagina oficială a AGEPI.

(3) Asociaţia obștească este înscrisă de către Comisia de avizare în Lista organizațiilor de gestiune colectivă din Republica Moldova dacă îndeplinește următoarele cerințe:

a) este înregistrată ca asociație obștească cu statut de persoană juridică în modul prevăzut de lege și are sediul în Republica Moldova;

1. este o asociație obștească fără scop lucrativ;

c) membrii asociației sunt exclusiv titulari ai dreptului de autor sau a drepturilor conexe;

d) domeniul de activitate al asociației obștești este gestiunea colectivă a dreptului de autor sau a drepturilor conexe;

1. statutul asociației obștești corespunde cerințelor prezentei legi;
2. are un cont curent la o instituție bancară;
3. dispune de personal și mijloace tehnice pentru desfășurarea activității;
4. are sediu,

i) are pagină web care conține informațiile menționate conform art. 514 alin. (2) din prezenta lege.

(4) Pentru a fi înscrisă/înregistrată în Lista organizațiilor de gestiune colectivă din Republica Moldova, asociația obștească depune la AGEPI o cerere la care anexează următoarele acte:

1. copia statutului asociației obștești;
2. copia extrasului din Registrul de stat al persoanelor juridice;
3. copia informației despre contul bancar deschis;
4. informații despre organele de conducere ale asociației obștești, care cuprind lista organelor de conducere ale asociației, numele și funcția deținută în cadrul organelor asociației;
5. lista membrilor asociației, titulari ai dreptului de autor și/sau a drepturilor conexe, cu indicarea drepturilor încredințate în gestiunea colectivă;
6. informații despre denumirea, structura și conținutul paginii web a asociației obștești;
7. copii de pe acte sau alte informații care confirmă deținerea mijloacelor tehnice necesare pentru desfășurarea activității (computer, imprimantă, copiator, acces la internet, telefon, fax, birouri, sistem de repartizare a remunerației) și a personalului angajat;
8. copii de pe actele care confirmă dreptul de folosință asupra spațiilor necesare pentru desfășurarea activității;

(5) Informațiile și documentele specificate la alin. (3) și (4) sunt certificate în modul prevăzut de lege.

(6) Conducătorul asociației obștești este responsabil pentru exactitatea informațiilor și a actelor prezentate pentru înscrierea asociației obștești în Lista organizațiilor de gestiune colectivă din Republica Moldova.

(7) Comisia de avizare examinează cererea de înscriere a asociației obștești în Lista organizațiilor de gestiune colectivă din Republica Moldova și informează asociația obștească, în termenele prevăzute de legislație, cu privire la:

a) înscrierea asociației obștești în Lista organizațiilor de gestiune colectivă din Republica Moldova, în cazul îndeplinirii condițiilor prevăzute la alin. (3) din prezentul articol și prezentării tuturor informațiilor menționate la alin. (4) din prezentul articol;

b) refuzul de înscriere a asociației obștești în Lista organizațiilor de gestiune colectivă din Republica Moldova, în cazul neîndeplinirii condițiilor stabilite la alineatul (3) din prezentul articol și neprezentarea sau prezentarea parțială a informațiilor menționate la alineatul (4) din prezentul articol.

(8) Asociația obștească înscrisă în Lista organizațiilor de gestiune colectivă din Republica Moldova are toate drepturile, obligațiile și atribuțiile unei organizații de gestiune colectivă, cu excepția dreptului de a elibera licența utilizatorilor și dreptul de a colecta remunerația pentru valorificarea operelor sau a obiectelor drepturilor conexe.

(9) Asociația obștească înscrisă în Lista organizațiilor de gestiune colectivă din Republica Moldova este supusă controlului AGEPI, în conformitate cu prevederile art. 5110 din prezenta lege.

(10) Dacă în urma controlului se constată că asociația obștească înscrisă în Lista organizațiilor de gestiune colectivă din Republica Moldova nu mai îndeplinește cerințele menționate la alin (3) din prezentul articol, AGEPI atenţionează asociația obștească în privinţa neregulilor constatate, acordîndu-i un termen rezonabil pentru remedierea neconformităților. În cazul în care asociația obștească nu se conformează acestei dispoziţii, AGEPI radiază asociația obștească din Lista organizațiilor de gestiune colectivă din Republica Moldova.

**Articolul 512. Avizarea organizațiilor de gestiune colectivă**

(1) Asociațiile obștești înscrise în Lista organizațiile de gestiune colectivă din Republica Moldova, se avizează, prin decizie a Comisiei de avizare, în cadrul unui concurs public, în modul reglementat de prezenta lege.

(2) Pentru avizarea asociației obștești înscrise în Lista organizațiile de gestiune colectivă din Republica Moldova, aceasta trebuie să îndeplinească cumulativ următoarele condiții:

1. permite, potrivit reglementărilor statutare, accesul în calitate de membri oricăror titulari de drepturi din domeniul său de activitate;
2. are încheiate contracte de gestiune cu titularii de drepturi, prin care a fost autorizată pentru a le gestiona drepturile, iar aceștia corespund categoriei drepturilor pentru care se solicită avizarea;
3. are încheiate acorduri de reprezentare reciprocă a intereselor cu organizaţii similare din străinătate;
4. are capacitate de a gestiona, pe principii colective, drepturile patrimoniale corespunzătoare şi dispune de mijloace umane (personal) şi materiale (sediu, mijloace tehnice) necesare;
5. depune la AGEPI repertoriul de opere, interpretări, fonograme sau videograme aparținînd propriilor membri, conform modelului aprobat de AGEPI şi care conține cel puţin numele autorului, numele titularului de drepturi, titlul operei;
6. deține sistem de repartizare a remunerației.

(3) În cazul în care mai multe organizaţii au depus cereri de eliberare a avizului în privinţa gestionării aceloraşi categorii de drepturi sau pentru gestionarea de drepturi aparținând acelorași categorii de titulari, pentru emiterea Deciziei, Comisia de avizare va lua în considerație și aspecte, precum:

a) are cel mai mare număr de membri, care au încheiate contracte de gestiune directe cu organizația de gestiune colectivă;

b) are cel mai mic cuantum al comisionului de gestiune, aprobat conform art. 51 din prezenta lege;

c) are cel mai mare repertoriu gestionat;

d) are cel mai mare număr de contracte de gestiune cu titularii de drepturi, prin care a fost autorizată pentru a le gestiona drepturile, iar aceștia corespund categoriei drepturilor pentru care se solicită avizarea;

e) are cel mai mare număr de acorduri de reprezentare a intereselor cu organizații similare din străinătate, încheiate pe categoria drepturilor pentru care se solicită avizarea.

(4) Cererea de avizare se depune la AGEPI, cu anexarea următoarelor acte:

1. lista membrilor și a titularilor a dreptului de autor sau a drepturilor conexe cu care are încheiate contracte de gestiune;
2. lista contractelor de gestiune încheiate cu titulari de drepturi din Republicii Moldova, cît și cu cei din străinătate;
3. copii de pe contractele încheiate cu organizații similare din străinătate;
4. copii de pe actele care confirmă dreptul de folosință asupra spațiilor necesare pentru desfășurarea activității;
5. copii de pe acte sau alte informații care confirmă deținerea mijloacelor tehnice necesare pentru desfășurarea activității (computer, imprimantă, copiator, acces la internet, telefon, fax, birouri, sistem de repartizare a remunerației) și a personalului angajat.

(5) Informațiile și documentele specificate la alin. (3) și (4) sunt certificate în modul prevăzut de lege.

(6) Avizarea asociației obștești înscrise în Lista organizațiile de gestiune colectivă din Republica Moldova se face distinct pentru domeniul dreptului de autor și pentru domeniul drepturilor conexe, pentru gestiunea colectivă a unuia sau a mai multor drepturi menționate la art. 48 alin. (9) și (10) din prezenta lege.

(7) Nu se admite avizarea mai multor organizații de gestiune colectivă pentru gestionarea acelorași drepturi aparținând acelorași categorii de titulari.

(8) Pentru gestiunea colectivă extinsă, în conformitate cu prevederile art. 48 alin. (10) din prezenta lege, se va aviza cîte o organizație de gestiune colectivă pentru dreptul de autor și pentru drepturi conexe, în baza prevederilor stabilite la alin. (2)-(3) din prezentul articol.

(9) Pentru gestiunea colectivă obligatorie, în conformitate cu prevederile prezentei legi, se va aviza cîte o organizație de gestiune colectivă cu referire la următoarele drepturi:

a) dreptul la remuneraţie compensatorie pentru copia privată, conform prevederilor art. 26; dreptul la remuneraţie echitabilă, rezervat autorilor şi interpreţilor după cesionarea dreptului lor exclusiv de închiriere producătorilor de fonograme, videograme sau de opere audiovizuale, conform prevederilor art. 10 alin. (4) şi art. 33 alin. (8); dreptul interpreţilor şi al producătorilor de fonograme la remuneraţie echitabilă, pentru fiecare caz de interpretare, radiodifuzare şi comunicare publică a fonogramelor publicate în scopuri comerciale, conform prevederilor art. 37; dreptul la retransmisie prin cablu, conform prevederilor art. 11 alin. (1) lit. h) și alin. (5) – (8) şi art. 37 alin. (1) lit. c); dreptul la remuneraţie echitabilă pentru împrumut, conform prevederilor art. 12;

b) dreptul de reproducere reprografică, conform art. 48 alin. (9) lit. b);

c) dreptul de suită, conform art. 48 alin. (9) lit. f);

(10) În temeiul rezultatelor concursului, Comisia de avizare emite Decizia de avizare sau Decizia de refuz de avizare, care intră în vigoare din momentul publicării acesteia în Monitorul Oficial al Republicii Moldova.

(11) Dacă, după anunțarea concursului, o singură organizație de gestiune colectivă a depus cerere de avizare, acest fapt nu este un motiv pentru anularea sau amînarea concursului.

(12) Deciziile Comisiei de avizare pot fi atacate la judecătoria în a cărei jurisdicţie este sediul AGEPI, în modul stabilit de legislația în vigoare.

(13) În cazul în care nici o organizație de gestiune colectivă dintre organizațiile care au depus o cerere de avizare într-o anumită categorie nu îndeplinește cerințele prezentei legi sau dacă nici o organizație nu a depus o cerere, se consideră că într-un astfel de domeniu gestiunea colectivă a drepturilor de autor sau a drepturile conexe nu este exercitată.

(14) Termenul de avizare a unei organizații de gestiune colectivă este de doi ani.

(15) Comisia de avizare anunță concurs de avizare/reavizare cu trei luni înainte de expirarea perioadei de avizare a organizației de gestiune colectivă.

(16) La expirarea perioadei de doi ani, se organizează un nou concurs pentru avizarea organizațiilor de gestiune colectivă, potrivit procedurii prevăzute din prezenta lege.

**Articolul 513. Statutul organizației de gestiune colectivă**

1. Statutul organizației de gestiune colectivă cuprinde dispoziţii cu privire la:
2. condiţiile în care se realizează gestionarea drepturilor pentru titularii acestora, pe baza principiului egalităţii de tratament;
3. condiţiile de aderare şi motivele de refuz la acordarea calităţii de membru,;
4. condiţiile privind rezilierea contractului de gestiune şi retragerea oricăror drepturi, categorii de drepturi, tipuri de opere sau alte obiecte protejate;
5. drepturile şi obligaţiile membrilor în raporturile cu organizația de gestiune colectivă;
6. ponderea votului exprimat de membri în cadrul Adunării Generale;
7. modalitatea de stabilire şi de achitare a taxei de aderare şi a cotizaţiilor, în cazul în care acestea sunt prevăzute în sarcina membrilor;
8. prevederi privind structura, atribuțiile, modalitatea de numire și eliberare a organelor de conducere şi de control responsabile de funcţionarea organizației de gestiune colectivă, precum și modalitatea de salarizare a acestora;
9. regulile aplicabile repartizării remuneraţiilor colectate, proporţional cu valorificarea reală a repertoriului titularilor de drepturi, precum şi cele aplicabile remunerațiilor colectate pentru care nu se poate stabili utilizarea reală;
10. nivelul minim de la care se poate face achitarea în cazul în care sumele repartizate sunt mai mici decît costurile gestiunii;
11. modul și condițiile de utilizare a sumelor nerepartizate sau nerevendicate;
12. modalităţile de verificare a gestiunii economice şi financiare de către membri;
13. modalităţile de stabilire a comisionului datorat de titularii de drepturi organizației de gestiune colectivă pentru acoperirea cheltuielilor efective aferente gestionării drepturilor;
14. regulile generale privind utilizarea veniturilor provenite din drepturi și a veniturilor obținute în rezultatul investirii veniturilor provenite din drepturi;
15. mecanisme adecvate și eficace pentru participarea membrilor săi la procesul decizional al organizației de gestiune colectivă. Reprezentarea diverselor categorii de membri în procesul decizional trebuie să fie echitabilă și echilibrată;

o) alte dispoziţii obligatorii potrivit legislaţiei în vigoare.

(2) Orice propunere de modificare sau completare a statutului se supune avizării AGEPI, cu două luni înainte de Adunarea Generală a organizației de gestiune colectivă în cadrul căreia modificarea urmează să fie aprobată. AGEPI eliberează avizul în termen de 15 zile lucrătoare de la solicitare. În cazul în care avizul este negativ, acesta trebuie motivat.

(3) În termen de o lună de la data desfăşurării Adunării Generale în cadrul căreia modificarea/completarea a fost aprobată, organizația de gestiune colectivă are obligaţia de a depune modificarea/completarea statutului, avizul şi hotărârea Adunării Generale la autoritatea competentă, în vederea înregistrării acesteia. Decizia privind înregistrarea modificărilor sau completărilor la statut se depune la AGEPI în termen de 5 zile de la data emiterii acesteia.

(4) Orice modificare și completare a statutului efectuată şi înregistrată la autoritatea competentă fără avizul AGEPI este nulă de drept.

**Articolul 514. Drepturile și obligaţiile organizaţiilor de gestiune colectivă**

(1) Organizaţia de gestiune colectivă exercită, în numele titularilor de drepturi pe care îi reprezintă şi în limitele împuternicirilor acordate de aceştia, iar în cazurile pentru care se prevede gestiunea colectivă obligatorie şi în numele celor pe care nu-i reprezintă, următoarele drepturi:

a) eliberează utilizatorilor licenţe pentru valorificarea operelor sau a obiectelor drepturilor conexe, drepturile asupra cărora le-au fost încredinţate în gestiune de titularii de drepturi sau sînt exercitate în virtutea legii;

b) negociază cu utilizatorii cuantumul remuneraţiei pentru valorificarea operelor sau a obiectelor drepturilor conexe, precum şi alte condiţii de licenţiere;

c) acumulează remuneraţia stipulată, conform prevederilor lit. b) din prezentul alineat, în licenţele eliberate şi/sau pe cea care este datorată în virtutea dreptului la o remuneraţie echitabilă (drept din gestiunea sa);

d) repartizează remuneraţia acumulată, o achită la timp şi, pe cît este posibil, echitabil şi proporţional cu valoarea şi valorificarea reală a operelor şi obiectelor drepturilor conexe corespunzătoare;

e) îi reprezintă pe titularii de drepturi, inclusiv pe cei străini (în persoana organizaţiilor de gestiune colectivă din ţara corespunzătoare), în instanţele de judecată şi în cadrul altor proceduri legale, precum şi în organele şi organizaţiile de stat, în legătură cu drepturile transmise de aceştia sau de prezentul titlu în gestiune şi efectuează orice alte acte juridice necesare pentru protecţia şi asigurarea drepturilor respective, inclusiv în nume propriu;

f) asigură exercitarea drepturilor membrilor săi în străinătate prin încheierea acordurilor de reprezentare reciprocă a intereselor cu organizaţii similare de gestiune colectivă din străinătate;

g) întreprinde orice alte acţiuni în limitele împuternicirilor care i-au fost delegate de către titularii dreptului de autor şi ai drepturilor conexe.

(2) Organizaţia de gestiune colectivă are, în interesele titularilor dreptului de autor şi ai drepturilor conexe, următoarele obligaţii:

a) să acţioneze în interesul titularilor de drepturi ale căror drepturi le gestionează, fără a impune acestora obligaţii care nu sunt necesare în mod obiectiv pentru protecţia drepturilor şi a intereselor lor sau pentru gestionarea eficientă a drepturilor lor;

b) să acorde utilizatorilor licenţe pentru valorificarea operelor sau a obiectelor drepturilor conexe, drepturi care le-au fost încredințate în gestiune de titularii de drepturi sau sunt exercitate în temeiul legii, înainte de utilizarea repertoriului protejat.

Organizaţiile de gestiune colectivă răspund în maxim 15 zile la cererea acestora, solicitând, după caz, orice alte informaţii necesare. Organizațiile de gestiune colectivă și utilizatorii negociază cu bună credință acordarea de licențe, oferindu-și reciproc toate informațiile necesare. Condițiile de acordare a licențelor se bazează pe criterii obiective și nediscriminatorii. În cazul în care organizaţia de gestiune colectivă refuză să acorde licenţa, va motiva refuzul în formă scrisă.

c) să colecteze sumele datorate de utilizatori, să le repartizeze şi să le achite titularilor de drepturi, altor organizații de gestiune colectivă, inclusiv în temeiul acordurilor de reprezentare, potrivit prevederilor din statut;

d) să solicite de la utilizatori informaţii şi documente aflate la dispoziția acestora necesare pentru determinarea cuantumului remuneraţiilor pe care le colectează, precum şi informaţii deținute de aceștia privind operele utilizate, cu indicarea titularilor de drepturi, în vederea repartizării acestora.

Organizaţia de gestiune colectivă nu are dreptul să utilizeze asemenea informaţii sau documente în alte scopuri decît cele prevăzute de prezenta lege, fără acordul prealabil al utilizatorului;

e) să asigure tratament egal titularilor de drepturi, inclusiv titularilor ale căror drepturi le gestionează în temeiul unui acord de reprezentare, precum și utilizatorilor, atunci cînd este vorba de aceleași condiții obiective;

f) să actualizeze în permanenţă bazele de date cu privire la lista de membri şi repertorii, precum și lista utilizatorilor licențiați;

g) să asigure propriilor membri şi autorităţilor cu atribuţii de control şi supraveghere accesul la informaţiile privind orice aspect al activităţii de colectare a sumelor datorate de utilizatori, repartizare și achitare a acestora;

h) să asigure transparenţa activităţii de gestiune colectivă în raporturile cu autorităţile publice care au drept de control şi, prin acestea, cu utilizatorii;

i) să asigure corespondenţa cu utilizatorii, inclusiv, dacă este cazul, în scopul realizării de informări privind utilizarea licenței, cu titularii de drepturi, precum şi cu organizațiile de gestiune colectivă cu care are încheiate acorduri de reprezentare, prin orice mijloace, inclusiv electronice;

j) să protejeze interesele membrilor săi, în ceea ce priveşte gestionarea drepturilor cuvenite, ca urmare a valorificării propriului repertoriu, în afara teritoriului Republicii Moldova, prin încheierea de acorduri de reprezentare cu organizațiile similare din străinătate;

k) să acorde asistenţă de specialitate titularilor de drepturi şi să îi reprezinte în cadrul procedurilor legale, în limita obiectului lor de activitate;

l) să fie înregistrate în calitate de operator de date cu caracter personal;

n) să întreprindă alte acţiuni în limitele împuternicirilor care i-au fost acordate de către titularii dreptului de autor şi ai drepturilor conexe.

(3) Organizațiile de gestiune colectivă au obligaţia să publice, pe pagina proprie de internet, următoarele informaţii actualizate:

a) statutul, regulamentul de repartizare a remunerațiilor, precum și alte regulamente interne;

b) rapoartele anuale de transparență;

c) rapoartele lunare care vor conține informația financiară privind sumele colectate;

d) categoriile de titulari de drepturi pe care îi reprezintă;

e) drepturile patrimoniale pe care le gestionează;

f) lista membrilor și repertoriul;

g) lista membrilor organelor de conducere și de control, după caz;

h) informaţiile privind Adunările Generale desfășurate în ultimii 5 ani, cum ar fi: data şi locul convocării, ordinea de zi şi hotărârile adoptate, cu excepția celor secrete;

i) contractele-tip de licență neexclusivă și tarifele standard în vigoare, inclusiv reducerile;

j) lista acordurilor de reprezentare încheiate cu alte organizații de gestiune colectivă din ţară şi din străinătate și denumirea acestora;

k) procedurile de soluţionare a plângerilor, situaţia litigiilor și a medierilor;

l) modalităţile de colectare şi persoanele responsabile de această activitate;

m) politica generală de repartizare a sumelor datorate titularilor de drepturi;

n) politica generală privind comisioanele de gestiune;

o) politica generală privind reținerile din veniturile provenite din drepturi și din orice venituri rezultate din investirea veniturilor provenite din drepturi, cu excepția comisioanelor de gestiune, inclusiv reținerile operate în scopul prestării de servicii sociale, culturale și educaționale;

p) politica generală de utilizare a sumelor care nu pot fi repartizate;

q) programul de lucru;

r) alte date necesare informării membrilor.

(4) Organizațiile de gestiune colectivă au următoarele obligații în contextul acordurilor de reprezentare încheiate cu alte organizații de gestiune colectivă:

a) să aplice doar reținerile aferente comisioanelor de gestiune veniturilor provenite din drepturile pe care le gestionează în baza acordului de reprezentare sau oricăror venituri derivate din investirea respectivelor venituri provenite din drepturi, cu excepția cazului în care cealaltă organizație de gestiune colectivă își exprimă în mod expres acordul pentru aceste rețineri;

b) să depună toate eforturile pentru repartizarea și achitarea cu regularitate, cu diligență și cu exactitate a sumelor datorate altor organizații de gestiune colectivă în cel mai scurt termen posibil, dar nu mai tîrziu de 9 luni de la sfîrșitul anului calendaristic în care au fost colectate drepturile provenite din venituri, cu excepția cazului în care organizația de gestiune colectivă se află în imposibilitatea să respecte acest termen din motive obiective, care țin în special de raportările din partea utilizatorilor, de identificarea drepturilor, de titularii de drepturi sau de stabilirea corespondențelor dintre informațiile privitoare la opere și alte obiecte protejate, pe de o parte, și titularii de drepturi pe de altă parte;

c) să pună la dispoziţia organizațiilor de gestiune colectivă cu care au încheiate orice acorduri de reprezentare, prin orice mijloace, inclusiv electronice, cel puțin o dată pe an, la sfârşitul anului calendaristic, şi la cerere, ori de câte ori îi este solicitat, următoarele informații, pentru perioada la care se referă acestea:

1) sumele repartizate, sumele achitate, defalcate pe categorii de drepturi gestionate şi pe tipuri de utilizări pentru drepturile pe care le gestionează în temeiul unui acord de reprezentare, precum şi orice sume repartizate şi neachitate, pentru orice perioadă;

2) comisionul de gestiune reţinut și orice alte reţineri stabilite prin acordul de reprezentare;

3) rețineri operate în orice alt scop decît în contul comisioanelor de gestiune, în condițiile lit. a) din prezentul alineat;

4) informaţii privind orice licenţe acordate sau refuzate cu privire la opere şi alte obiecte protejate care fac obiectul acordului de reprezentare;

5) hotărâri adoptate de Adunarea Generală a membrilor, în măsura în care aceste hotărâri se referă la gestiunea drepturilor în temeiul acordului de reprezentare.

(5) Organizațiile de gestiune colectivă au obligaţia să pună la dispoziţia titularilor de drepturi prin orice mijloace, inclusiv electronice, cel puțin o dată pe an, la sfârşitul anului calendaristic, şi la cerere, ori de câte ori îi este solicitat, următoarele informații:

a) orice date de contact, pe care organizația de gestiune colectivă a fost autorizată de către titularul de drepturi să le utilizeze, pentru identificarea şi localizarea titularului de drepturi;

b) sumele repartizate titularului de drepturi, defalcate pe categorii de drepturi gestionate și pe surse de colectare;

c) cuantumul sumelor achitate de organizația de gestiune colectivă titularului de drepturi, defalcate pe categorii de drepturi gestionate și pe surse de colectare;

d) perioada în care au avut loc valorificările care corespund sumelor repartizate și achitate titularilor de drepturi, cu excepția cazurilor în care organizația de gestiune colectivă nu poate furniza aceste informații din rațiuni obiective legate de raportările efectuate de către utilizatori;

e) comisionul de gestiune reţinut defalcat pe categorii de drepturi gestionate și pe surse de colectare;

f) orice rețineri în scopuri sociale, culturale sau educaționale;

g) orice remuneraţii repartizate titularului de drepturi şi neachitate, pentru orice perioadă.

(6) Organizațiile de gestiune colectivă au obligaţia să pună la dispoziţia titularilor de drepturi, membri sau nemembri care au o legătură directă cu acestea, a utilizatorilor, precum şi a organizațiilor de gestiune colectivă cu care are încheiate acorduri de reprezentare, prin orice mijloace, inclusiv electronice, o dată pe an, la sfârşitul anului calendaristic, şi la cerere, ori de câte ori îi este solicitat, cel puțin următoarele informații:

a) operele sau alte obiecte protejate pe care le reprezintă, drepturile pe care le gestionează în mod direct sau prin acorduri de reprezentare şi teritoriile acoperite;

b) tipurile de opere sau alte obiecte protejate pe care le reprezintă, drepturile pe care le gestionează şi teritoriile acoperite, în situația în care, din cauza domeniului activităţii desfăşurate de organizația de gestiune colectivă, astfel de opere sau alte obiecte protejate prevăzute la lit. a) din prezentul alineat nu pot fi stabilite.

**Articolul 515. Drepturile și obligațiile utilizatorilor**

(1) Utilizatorii au următoarele drepturi:

a) să apeleze, la alegere, la una dintre organizațiile de gestiune avizate, pentru obținerea licenței pentru utilizarea operelor și/sau altor obiecte ale drepturilor conexe;

b) să solicite informații de la organizațiile de gestiune colectivă cu referire la repertoriul gestionat, remunerația ce urmează a fi achitată, precum și alte condiții de licențiere;

c) să negocieze cu organizația de gestiune colectivă condiţiile de licenţiere;

d) să apeleze la Comisia de mediere sau la Arbitrajul specializat în domeniul proprietăţii intelectuale, instituite de AGEPI, în cazul în care nu pot conveni cu organizația de gestiune colectivă asupra condițiilor de negociere.

(2) Utilizatorii au următoarele obligații:

a) să solicite acordul autorului ori titularului de drepturi sau licență de la organizația de gestiune colectivă pentru utilizarea operelor și/sau altor obiecte protejate înainte de utilizarea acestora;

b) să utilizeze numai operele și/sau obiectele protejate pentru care au obținut acordul sau licența de utilizare, cu excepția neprotejate;

c) să achite organizației de gestiune colectivă, după caz, remunerațiile corespunzătoare pentru utilizarea operelor și/sau a altor obiecte protejate. Achitarea se efectuează în conformitate cu tarifele aprobate de Guvern;

d) să furnizeze semestrial, organizației de gestiune colectivă, în format scris sau electronic aprobat de AGEPI, raportul de valorificare a operelor și obiectelor drepturilor conexe, în termen de 10 zile de la sfârșitul semestrului respectiv;

e) să furnizeze organizației de gestiune colectivă informaţiile şi documentele care sunt necesare pentru colectarea veniturilor provenite din drepturi şi pentru repartizarea şi achitarea către autori sau titularii de drepturi a sumelor datorate.

**Articolul 516. Organele de conducere, de control și de supraveghere**

(1) În structura organizatorică a organizației de gestiune colectivă intră următoarele organe:

a) Adunarea Generală;

b) Consiliul de administrare;

c) Directorul general;

d) cenzorul sau Comisia de Cenzori;

e) comisia permanentă specială privind accesul la informație;

f) consiliul de supraveghere.

(2) Organele de conducere, de control și de supraveghere ce fac parte din structura organizației de gestiune colectivă sunt obligate să acționeze în activitatea ce o desfășoară într-o manieră rațională, prudentă și adecvată, utilizînd proceduri administrative și contabile, precum și mecanisme de control fiabile.

(3) Prin decizia Adunării Generale persoanele sau membrii organelor menționate la alin. (1) lit. b) – f) din prezentul articol pot fi remunerați în conformitate cu prevederile statutare.

(4) Membrii care consideră că li s-a încălcat dreptul de acces la informaţiile solicitate pot sesiza, în termen de 3 zile, comisia permanentă specială privind accesul la informaţii, desemnată de Adunarea Generală, formată din 3 membri, care nu sunt angajaţi şi nu fac parte din organele de conducere și de supraveghere ale organizațiilor de gestiune colectivă. Președintele comisiei este Cenzorul sau unul din Cenzorii organizației de gestiune colectivă. Comisia este obligată să răspundă, în termen de 7 zile membrului care a formulat sesizarea. Comisia întocmeşte un raport anual asupra activităţii sale, pe care îl prezintă Adunării Generale şi AGEPI.

(5) În scopul monitorizării permanente a activităţii desfăşurate atât de organizația de gestiune colectivă, cât şi de către directorul general, la nivelul fiecărei organizații de gestiune colectivă funcţionează un consiliu de supraveghere, care se întrunește periodic și este format dintr-un număr impar de membri. Din consiliul de supraveghere pot face parte:

a) membri ai organizației de gestiune colectivă, cu condiţia asigurării unei reprezentări echitabile şi echilibrate;

b) persoane care au experiență juridică sau economică, de minimum 5 ani în activitatea din domeniul dreptului de autor şi al drepturilor conexe, precum şi o bună reputaţie în acest domeniu;

c) titulari de drepturi care nu sunt reprezentaţi de către organizația de gestiune colectivă în mod direct.

(6) Fiecare membru al consiliului de supraveghere este obligat să completeze, în primele 10 zile lucrătoare ale anului în curs, o declaraţie individuală anuală, care cuprinde informaţiile prevăzute la art. 518 alin. (3).

(7) Consiliul de supraveghere întocmeşte un raport anual asupra activităţii sale, pe care îl prezintă Adunării Generale şi AGEPI.

**Articolul 517. Adunarea Generală a membrilor organizației de gestiune colectivă**

(1) Organul suprem de conducere al organizațiilor de gestiune colectivă este Adunarea Generală a membrilor, care se întruneşte ordinar şi extraordinar.

(2) Şedinţele ordinare ale Adunării Generale se convoacă atunci când o cer interesele organizației de gestiune colectivă, dar nu mai rar de o dată în an, numai după depunerea situaţiilor financiare ale organizaţiei de gestiune colectivă, aferente anului calendaristic precedent, conform prevederilor legale.

(3) Convocarea Adunării Generale se face de către Consiliul de Administrare, care va înştiinţa toţi membrii organizației de gestiune colectivă cu cel puţin 30 zile înainte de data desfăşurării Adunării Generale prin plasarea informației privind data, ora, locul și ordinea de zi a Adunării Generale, proiectele de hotărâri ce urmează a fi adoptate.

(4) În cazul în care la data stabilită pentru Adunarea Generală nu se întruneşte cvorumul statutar, următoarea Adunare Generală se va reconvoca după 15 zile. Hotărârile Adunării Generale reconvocate se vor lua cu majoritatea simplă a membrilor care şi-au exprimat votul.

(5) În intervalul de timp prevăzut la alin. (3) din prezentul articol orice membru are dreptul să consulte, la sediul organizației de gestiune colectivă şi prin mijloace electronice:

a) raportul anual de transparență;

b) rapoartele anuale întocmite de directorul general, consiliul de administrare, comisiile interne și de cenzor sau comisia de cenzori, după caz;

c) textul şi expunerile de motive ale fiecărui proiect de hotărâre ce urmează a fi supus aprobării Adunării Generale;

d) salariile individuale ale angajaţilor;

e) situaţia sumelor din conturile bancare, a plasamentelor şi a dobânzilor obţinute la sfîrșitul anului calendaristic;

f) situaţia privind categoriile de utilizatori, numărul notificărilor, numărul plătitorilor din fiecare categorie şi suma totală colectată de la fiecare categorie;

g) situaţia litigiilor;

h) orice tranzacţie sau eşalonare de achitare a utilizatorilor aprobată de Consiliul de Administrare.

(6) Convocarea Adunării Generale extraordinare se face de către Consiliul de Administrare din iniţiativă proprie, la cererea Directorului General, Comisiei de Cenzori ori la cererea a cel puţin o treime din numărul total al membrilor organizației.

(7) Adunarea Generală decide în privința următoarelor aspecte:

a) orice modificări și completări ale statutului;

b) regulile de colectare şi repartizare a sumelor datorate titularilor de drepturi;

c) regulile privind utilizarea sumelor care nu pot fi repartizate, fără a aduce atingere dreptului titularului de drepturi de a solicita sumele respective de la organizația de gestiune colectivă în conformitate cu termenul general de prescripție stabilit de legislația în vigoare;

d) politica privind utilizarea veniturilor provenite din drepturi și a veniturilor obținute în rezultatul investirii veniturilor provenite din drepturi ;

e) regulile privind stabilirea comisionului de gestiune reţinut titularilor de drepturi, inclusiv cuantumul acestuia;

f) politica de gestiune a riscurilor;

g) aprobarea oricărei achiziții, vânzări sau ipotecări a bunuri imobile;

h) aprobarea propunerilor de contractare de împrumuturi, de acordare de împrumuturi sau de constituire de garanții pentru împrumuturi;

i) aprobarea raportului anual de transparență;

j) numirea sau eliberarea din funcție a Directorului General, reexaminarea activității lui generale, aprobarea remunerației și altor beneficii de natură pecuniară sau nepecuniară ale acestuia;

k) alegerea și revocarea membrilor Consiliului de administrare și a cenzorului sau, după caz, a Comisiei de cenzori, aprobarea regulamentelor interne de funcționare ale acestora, precum și a remunerației și altor beneficii de natură pecuniară;

l) aprobarea dărilor de seamă ale Directorului General, ale Consiliului de Administrare şi ale Comisiei de Cenzori;

m) aprobarea reorganizării (prin fuziune, dezmembrare sau tranformare) sau dizolvării organizației de gestiune colectivă;

n) orice alte aspecte ce ţin de activitatea organizației de gestiune colectivă.

(8) Toți membrii organizației de gestiune colectivă au dreptul de a participa și dreptul de a vota în cadrul Adunării Generale a membrilor sau pot desemna orice altă persoană în calitate de reprezentant pentru a participa și a vota în numele său, cu condiția ca această desemnare să nu conducă la un conflict de interese.

(9) Împuternicirea acordată reprezentantului în condițiile alineatului (8) din prezentul articol este valabilă pentru o singură Adunare Generală. Reprezentantul se bucură în cadrul Adunării Generale a membrilor de aceleași drepturi pe care le-ar avea membrul care l-a desemnat și votează în conformitate cu instrucțiunile formulate de acesta.

(10) Organizaţia de gestiune colectivă are obligaţia de a asigura participarea şi exprimarea votului tuturor membrilor în cadrul Adunării Generale, în timp real, prin orice mijloace, inclusiv prin mijloace electronice.

(11) Hotărârile adoptate de Adunarea Generală sunt obligatorii și pot fi contestate în conformitate cu legislația în vigoare.

(12) Organizațiile de gestiune colectivă au obligaţia să depună la AGEPI, în termen de 5 zile după desfăşurarea Adunării Generale:

a) raportul anual de transparenţă;

b) raportul anual al cenzorului sau comisiei de cenzori, după caz;

c) lista de membri și repertoriul actualizat;

d) acordurile de reprezentare cu organizațiile similare din străinătate;

e) declaraţiile individuale anuale ale directorului general şi ale membrilor consiliului de administrare;

f) hotărârile adoptate în cadrul Adunării Generale.

(13) Documentele prevăzute la alin. (12) lit. a), c) şi e) se depun la AGEPI, în formatul stabilit prin ordinul Directorului General AGEPI.

**Articolul 518. Consiliul de administrare, Directorul general și Comisia de cenzori**

(1) Consiliul de Administrare este organul permanent de conducere al organizației de gestiune colectivă, care se subordonează Adunării Generale. Competenţele Consiliului de administrare sunt stabilite în statutul organizației de gestiune colectivă.

(2) Directorul General este persoana împuternicită de Consiliul de administrare și ales de Adunarea Generală pe un termen de 5 ani.

(3) Directorul general și membrii Consiliului de administrare trebuie să prezinte Adunării Generale o declarație individuală anuală care să conțină următoarele informații:

a) orice interese avute în organizația de gestiune colectivă;

b) orice remunerație primită de la organizația de gestiune colectivă pe durata anului calendaristic anterior, inclusiv salariile şi alte beneficii de natură pecuniară și nepecuniară;

c) orice sumă primită din partea organizației de gestiune colectivă pe durata anului calendaristic anterior, în calitate de titular de drepturi;

d) orice conflict existent sau potențial dintre interesele personale și cele ale organizației de gestiune colectivă sau dintre obligațiile față de organizația de gestiune colectivă și îndatoririle față de altă persoană fizică sau juridică.

(4) Atribuţiile şi responsabilităţile directorului general sunt stabilite în statutul organizației de gestiune colectivă.

(5) Calitatea de director general presupune respectarea criteriilor de integritate.

(6) Directorului general nu îi sunt permise raporturi de serviciu directe cu soţul/soţia sau cu o rudă de până la gradul IV inclusiv.

(7) Cenzorul sau comisia de Cenzori efectuează controlul asupra activității economico-financiare a organizației de gestiune colectivă, inclusiv a oportunității și legalității utilizării mijloacelor financiare ale acesteia. Cenzorul sau comisia de cenzori prezintă anual un raport al activității organizației de gestiune colectivă și are dreptul să solicite Consiliului de Administrare orice date privind activitatea organizației pe o perioada concretă, să facă cunoştinţă cu toate actele, documentele, ce vizează activitatea acesteia.

(8) Dacă numărul de membri ai unei organizații de gestiune colectivă depășește 100 de membri se instituie o comisie de Cenzori compusă din 3 membri.

**Articolul 519. Raportul anual de transparență**

(1) Raportul anual de transparenţă se întocmeşte de către organizația de gestiune colectivă în termen de 8 luni de la sfîrșitul anului calendaristic respectiv și se publică pe pagina proprie de internet a organizaţiei de gestiune colectivă, unde rămâne la dispoziţia publicului minim 5 ani şi conţine cel puţin următoarele informaţii:

a) situațiile financiare, contul de venituri și cheltuieli și o situație a fluxurilor de numerar;

b) un raport al activităților din anul calendaristic precedent;

c) informații privind refuzurile de acordare a licențelor;

d) lista organelor de conducere;

e) informații privind valoarea totală a sumelor achitate directorului general, membrilor consiliului de administrare, membrilor comisiilor interne, precum și alte beneficii acordate acestora;

f) un raport special care trebuie să conţină cel puţin informații cu privire la sumele reținute în scopuri sociale, culturale și educaționale, defalcate pe categorii de drepturi gestionate și pe surse de colectare, precum şi modalitatea de utilizare a acestora;

g) informațiile privind remuneraţiile colectate, defalcate pe categorii de drepturi gestionate și pe surse de colectare;

h) informații financiare privind comisionul reținut titularilor de drepturi pentru acoperirea cheltuielilor ocazionate de colectarea, repartizarea și achitarea remunerațiilor, care să conțină cel puțin date cu privire la costurile reale, defalcate pe categorii de drepturi gestionate și acolo unde costurile sunt indirecte și nu pot fi atribuite uneia sau mai multor categorii de drepturi, justificări cu privire la acestea, inclusiv veniturile provenite din plasamentele și depozitele bancare ale comisionului;

i) informații privind resursele utilizate pentru acoperirea cheltuielilor ocazionate de colectarea, repartizarea și achitarea remunerațiilor;

j) informații financiare privind suma totală repartizată și suma totală achitată titularilor de drepturi, defalcate pe categorii de drepturi gestionate și pe tipuri de utilizare, inclusiv datele la care au fost efectuate plățile, cu defalcarea acestora pe perioade de colectare/repartiție;

k) informații financiare privind suma totală colectată şi nerepartizată, precum și cu privire la suma totală repartizată şi neachitată titularilor de drepturi, defalcate pe categorii de drepturi gestionate și pe surse de colectare, cu indicarea perioadelor în care au fost colectate aceste sume, a motivelor întârzierilor și modului de evidențiere a sumelor;

l) informații financiare privind sumele ce nu pot fi repartizate, precum și modul utilizării acestora;

m) informații financiare privind sumele primite de la alte organizații de gestiune colectivă cu care se află în raporturi juridice prevăzute de prezenta lege, precum și comisioanele de gestiune și alte rețineri din aceste sume, defalcate pe categorii de drepturi, pe surse de colectare și pe organizații de gestiune colectivă;

n) informații financiare privind sumele colectate, repartizate și achitate altor organizații de gestiune colectivă cu care se află în raporturi juridice prevăzute de prezenta lege, precum și comisioanele de gestiune și alte rețineri din aceste sume, defalcate pe categorii de drepturi, pe surse de colectare și pe organizații de gestiune colectivă cu indicarea perioadei de colectare/repartiție;

o) informații financiare privind sumele colectate, repartizate și achitate în mod direct titularilor de drepturi, în temeiul art. 50 alin. (1) defalcate pe categorii de drepturi, pe tipuri de utilizări cu indicarea perioadei de colectare/repartiție.

(2) Informațiile financiare incluse în raportul anual de transparență menționate în alin. (1) din prezentul articol sunt supuse unui audit efectuat de către una sau mai multe persoane abilitate prin lege să auditeze situațiile financiare.

(3) Auditul situațiilor financiare se efectuează odată la doi ani, iar raportul de audit se reproduce integral în raportul anual de transparență.

**Articolul 5110. Controlul funcționării organizațiilor de gestiune colectivă**

(1) Controlul funcționării organizațiilor de gestiune colectivă se efectuează de AGEPI, cu posibilitatea atragerii, după caz, a unor specialiști/experți din exterior, conform procedurilor stabilite prin ordinul Directorului General al AGEPI.

(2) În cadrul controalelor efectuate de AGEPI, organizația de gestiune colectivă supusă controlului este obligată să pună, inclusiv în copii la dispoziția AGEPI:

* 1. statutul şi regulamentele lor, cu toate modificările şi completările la acestea;
  2. acordurile de reprezentare reciprocă încheiate cu organizaţiile de gestiune colectivă străine în vigoare;
  3. acordurile de reprezentare, contractele de colaborare încheiate cu alte organizații/asociații în vigoare;
  4. hotărîrile/procesele-verbale ale Adunării Generale, ale Consiliului de Administrare şi documente care atestă evidenţa participării şi consemnarea voturilor;
  5. rapoartele anuale întocmite de directorul general, consiliul de administrare, comisiile interne, cenzor sau comisia de cenzori.
  6. raportul anual de transparență în formatul stabilit prin ordinul Directorului General AGEPI;
  7. lista actualizată a titularilor de drepturi membri ai organizației de gestiune colectivă şi a celor care nu au statut de membri ai organizației de gestiune colectivă;
  8. contractele de gestiune a drepturilor încheiate cu titularii de drepturi;
  9. repertoriul gestionat, actualizat (în orice format);
  10. lista licențelor eliberate;
  11. modalitatea de identificare, notificare și evidență a utilizatorilor;
  12. rapoartele de valorificare privitor la obiectele dreptului de autor/drepturilor conexe;
  13. politica de contabilitate;
  14. bugetul aprobat;
  15. statele de personal;
  16. situațiile financiare;
  17. situaţia fluxurilor de numerar;
  18. balanţele de verificare lunare;
  19. extrasul bancar, cu soldul în cont la finele anului pentru toate conturile deținute de organizația de gestiune colectivă;
  20. raportul privind cheltuielile efective gestionării dreptului de autor și drepturilor conexe, cu anexarea actelor justificative;
  21. raportul privind remuneraţia acumulată, repartizată şi achitată, per titular, cu anexarea ordinelor/dispoziţiilor de plată, rezultatele auditului intern şi extern;
  22. sumele nerevendicate de către titularii de drepturi şi modul de repartizare a acestora;
  23. alte documente indispensabile ce țin de obiectul controlului și activitatea organizaţiei, solicitate de Comisia de control.

(3) Comisia de control din cadrul AGEPI este în drept să solicite note explicative în legătură cu situaţiile constatate, atît directorului general, cît şi altor persoane angajate.

(4) AGEPI efectuează o dată pe an controlul general al activităţii organizaţiei de gestiune colectivă. În perioada dintre două controale generale anuale, AGEPI are dreptul să efectueze controale speciale în baza sesizărilor înaintate de titularii de drepturi, inclusiv de membrii organizaţiei şi de utilizatori, sau parvenite din alte surse relevante, care conţin informaţii ce produc dubii rezonabile cu privire la corespunderea activităţii organizaţiei cu prevederile prezentei legi, ale altor acte normative relevante şi ale statutelor proprii.

(5) Controlul efectuat de AGEPI se desfăşoară numai cu notificarea prealabilă a organizației de gestiune colectivă controlate, cu cel puțin 5 zile lucrătoare înainte de efectuarea controlului.

(6) Organizația de gestiune colectivă supusă controlului este obligată să asigure, la iniţierea controlului şi pe durata desfăşurării acestuia, prezenţa directorului general ori a reprezentantului.

(7) În rezultatul fiecărui control menționat la alin. (4) din prezentul articol, AGEPI întocmește actul de control, care conține concluziile Comisiei de control referitoare la încălcările constatate.

(8) În cazul depistării unor nereguli, în baza concluziilor cuprinse în actul de control, AGEPI acordă un termen de intrare în legalitate pentru soluționarea neregulilor, precum şi comunică actul de control către Adunarea Generală a organizaţiei de gestiune colectivă controlate, care îl va dezbate în prima şedinţă ordinară.

(9) Organizația de gestiune colectivă este obligată să examineze actul de control și să informeze AGEPI, în termenul stabilit, despre măsurile întreprinse pentru înlăturarea încălcărilor depistate, cu prezentarea probelor concludente în acest sens.

(10) Termenul prevăzut la alin. (8) nu se acordă în cazul depistării că organizația de gestiune colectivă nu mai întrunește condițiile prevăzute de art. 512, aplicîndu-se direct prevederile art. 5111 alin. (3) din prezenta Lege.

**Articolul 5111. Încălcarea de către organizaţia de gestiune colectivă a prevederilor prezentei legi**

(1) În cazul în care organizaţia de gestiune colectivă nu respectă prevederile art. 513 alin. (1), art. 517 alin. (12) și (13), ori încalcă obligaţiile prevăzute la art. 50 alin. (7) și (8), 514, 518 alin. (5) și (6), art. 519 și art.5110 alin. (2), Comisia de avizare, în dependență de gravitatea încălcărilor depistate, acordă organizației de gestiune colectivă, un termen de pînă la 5 luni pentru înlăturarea neconformităților. Decizia poate fi atacată la judecătoria în a cărei jurisdicție este sediul AGEPI.

(2) În cazul în care organizația de gestiune colectivă încalcă obligaţiile prevăzute la art. 50 alin. (1) lit. d) și alin. (6), art. 51, art. 513 alin. (2) și (3), precum și în cazul în care organizația de gestiune colectivă nu a înlăturat, în termenul stabilit, încălcările depistate ca urmare a efectuării controlului Comisia de avizare va condiționa activitatea ulterioară a organizației de gestiune colectivă, prin emiterea unei decizii, în conformitate cu prevederile Codului administrativ. Decizia Comisiei de avizare poate prevedea substituirea de către Adunarea Generală a organizației de gestiune colectivă, a directorului general și a membrilor consiliului de administrare. Persoana substituită din funcția de director general, precum și cele din Consiliul de administrare, nu mai pot ocupa timp de 5 ani această funcție, în cadrul nici unei organizaţii de gestiune colectivă. Decizia Comisiei de avizare poate fi atacată la judecătoria în a cărei jurisdicție este sediul AGEP

(3) În cazul în care organizația de gestiune colectivă nu se conformează prevederilor alin. (2) sau nu întrunește condițiile de avizare, Comisia de avizare este în drept să retragă, să revoce, să modifice sau să anuleze decizia de avizare a organizației de gestiune colectivă, în conformitate cu prevederile Codului administrativ. Decizia poate fi atacată la judecătoria în a cărei jurisdicție este sediul AGEPI.”

23. La articolul 58 alineatul (1), cuvintele ”violatorul drepturilor” se substituie cu cuvintele ”persoana care a încălcat drepturile”, iar la articolul 59 alineatul (1) litera a) și alineatul (2), cuvintele ”presupusului violator” se substituie cu cuvintele ”persoanei care se presupune că a încălcat drepturile”;

24. La articolul 60 alineatul (2) cuvîntul ”violatorului” se substituie cu cuvîntul ”persoanei care a încălcat drepturile”;

25. La articolul 61 alineatul (1) cuvintele ”violatorul să fie somat” se substituie cu cuvintele ”persoana care a încălcat drepturile să fie somată”;

26. La articolul 63:

la alineatul (3) cuvîntul ”violatorul” se substituie cu cuvîntul ”persoana care a încălcat drepturile”;

la alineatul (5) cuvîntul ”violarea” se substituie cu cuvîntul ”încălcarea”;

la alineatul (6) cuvîntul ”violarea” se substituie cu cuvîntul ”încălcarea”, iar cuvîntul ”violat” se substituie cu cuvîntul ”încălcat”;

la alineaul (6) litera a) cuvîntul ”violat” se substituie cu cuvîntul ”încălcat”;

la alineatul (8) cuvîntul ”violarea” se substituie cu cuvîntul ”încălcarea”;

la alineatul (9) cuvîntul ”violator” se substituie cu cuvîntul ”persoana care a încălcat drepturile”;

27 Articolul 691 se abrogă.

**Art. II.** Legea nr. 114/2014 cu privire la Agenția de Stat pentru Proprietatea Intelectuală (Monitorul Oficial al Republicii Moldova, 2014, nr. 282-289, art. Nr. 600) se modifică, după cum urmează:

1. La articolul 7 alineatul (2):

litera s) se modifică și va avea următorul cuprins:

“s) avizează și monitorizează activitatea organizațiilor de gestiune colectivă a dreptului de autor și/sau a drepturilor conexe;”;

se completează cu literele ș) și t)cu următorul cuprins:

“ș) participă în calitate de observator în organele de conducere ale organizațiilor de gestiune colectivă;

t) efectuează controlul funcționării asociațiilor obștești înscrise în Lista organizațiilor de gestiune colectivă din Republica Moldova și controlul funcționării organizațiilor de gestiune colectivă a dreptului de autor și/sau a drepturilor conexe.”.

2) Se completează cu articolul 291 cu următorul cuprins:

”**Articolul 291.** Comisia de avizare a organizațiilor de gestiune colectivă a drepturilor patrimoniale de autor și/sau conexe și competența acesteia

(1) În cadrul AGEPI este creată Comisia de avizare a organizațiilor de gestiune colectivă a drepturilor patrimoniale de autor și/sau conexe (în continuare – Comisia de avizare) responsabilă de avizarea organizațiilor de gestiune colectivă.

(2) Comisia de avizare are următoarele atribuţii de bază:

a) înscrie în Lista organizațiilor de gestiune colectivă din Republica Moldova asociațiile obștești fără scop lucrativ care intenționează să îndeplinească funcțiile unei organizații de gestiune colectivă;

b) avizează organizațiile de gestiune colectivă;

c) avizează propunerile de modificare sau completare a statutului organizației de gestiune colectivă;

d) acordă, prin decizie, termen organizațiilor de gestiune colectivă, pentru înlăturarea neconformităților identificate în activitatea acestora;

e) revocă, anulează, retrage sau modifică decizia de avizare a organizației de gestiune colectivă;

f) publică pe pagina oficială a AGEPI lista organizaţiilor de gestiune colectivă avizate;

g) generalizează informația privind sistemul de gestiune colectivă și prezintă propuneri privind perfecţionarea acestuia;

h) acordă asistenţă metodologică organizaţiilor de gestiune colectivă și asociațiilor obștești înscrise în Lista organizațiilor de gestiune colectivă din Republica Moldova;

i) examinează cereri prealabile înaintate împotriva actelor sale administrative individuale emise.

(3) Regulamentul privind organizarea şi funcţionarea Comisiei de avizare şi modul de avizare a organizaţiilor de gestiune colectivă se aprobă de Guvern.”

**Art. III.** Dispoziții finale și tranzitorii

(1) Prezenta lege intră în vigoare la expirarea a 6 luni de la data publicării în Monitorul Oficial al Republicii Moldova.

(2) Guvernul, pînă la data intrării în vigoare a prezentei legi:

a) va elabora şi va prezenta Parlamentului propuneri privind aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege şi va asigura elaborarea actelor normative necesare pentru punerea în aplicare a acesteia;

c) va asigura revizuirea şi abrogarea actelor normative departamentale care contravin prezentei legi.

(3) În termen de 3 luni de la data intrării în vigoare a prezentei legi, organizațiile de gestiune colectivă avizate urmează:

a) să își aducă în concordanță cu prevederile și în condițiile art. 513 din prezenta lege Statutul și să înregistreze modificările/completările statutare la organul competent;

b) să fie reavizate conform prevederilor art. 512 din prezenta lege de către Comisia de avizare, cu eliberarea avizului de funcționare.

(4) Pînă la realizarea condiţiilor prevăzute la alin. (3) din prezentul articol, organizaţiile de gestiune colectivă avizate activează în condiţiile prevederilor în vigoare ale Legii nr. 139/2010 privind dreptul de autor şi drepturile conexe.

(5) Organizațiile de gestiune colectivă care nu au respectat condițiile prevăzute la alin. (3) din prezentul articol, își pierd statutul de organizație de gestiune colectivă.

**PREŞEDINTELE PARLAMENTULUI**